| Compromissio de lite Templi de Coloors pro grangia de Ceriliaco | Universis Christi fidelibus ad quos littere presentes pervenerint , frater Arnaldus , dictus abbas Cystercii , et frater Andreas , preceptor fratrum Milicie Templi in Francia , salutem in Domino . Notum facimus vestre universitati quod cum inter Dominum Galterum , venerabilem abbatem , et fratres Vallis Lucentis , ex una parte , et fratrem P . , magistrum et fratres et homines eorum de Coloors , ex altera , questio verteretur super quibusdam articulis qui in eorum cartis dubii videbantur et quibusdam aliis rebus tandem in nos , sub pena centum marcarum , de sua voluntate et nostro assensu , compromiserunt . Nos igitur arbitrium proferentes statuimus ut predicti fratres de Coloors porcos suos , tantum de Coloors et de Gelboel in glandem nemorum de Cerelie et de Logiis mittere possint pro pasnagio in cartis eorum constituto . Quod si fratres Vallis Lucentis predicta nemora vendiderint , vel ad usum proprium secaverint , predicti Templarii et homines eorum de Coloors custodient pecora sua ab ingressu cospeiciorum secundum consuetudinem Villemauri . De aliis autem domibus suis , non poterunt in eandem glandem mittere , nisi ducentos porcos pro eodem pasnagio ; homines autem de Coloors et etiam monachi , non nisi suos proprios , sine parte alterius , in eandem glandem mittere debent . De via que iuxta cartam eorum debet habere triginta quinque tesias , de assensu parcium , ordinavimus ut quindecim tantum tesias habeat et transferatur a loco determinato ad locum illum qui in cartis eorum semita nuncupatur protendenda semper usque ad nemus . Per viam que ducit ad Sormeri , poterunt incedere Templarii et homines de Coloors et per alias vias per quas cetere gentes sine contradictione incedunt . De terris que a Templariis erant extirpate vel adquisite in nemore de Eschegiis , ubi monachi super Templarios nullam habent iusticiam , de assensu parcium , statuimus ut eisdem Templariis libere remaneant , sub annua pensione , quatuor sextariorum bladi laudabilis fratribus de Valle Lucente , reddenda infra festum Sancti Martini de terragio Templariorum apud Coloors , quorum unum erit frumenti , unum siliginis , unum ordei et unum avene . Statuimus etiam , de assensu partium , ut viridarium quod erat clausum inter nemus et grangiam de Cereli et pratum quod est ante portam eiusdem granchie ubi nuces sunt et clausura vocatur , et pratum quod est ante portam de Logiis versus Arciam cum alio clauso a pasturis et viis libera monachis remaneant . A viginti etiam solidos quos de granchia de Cerili vel pertinentiis eius Templarii censuales petebant et ab usuario roortarum et paxillorum quod in nemore de Marnecrose se habere dicebant , de assensu eorum , fratres Vallislucentis absolvimus , statuentes ut utraque pars , in terris suis vineas plantare valeat et excolere a viis et pasturis liberas et in pasturas , more solito , redigendas , si quando fuerint in vastitatem redacte . Sciendum insuper quod abbas et fratres Vallis Lucentis concesserunt predictis Templariis cum omni iuridicione et iusticia sua , pro precio quo emerant quicquid habebant citra aquam de Regniaco , in nemore vel finagio de Boceiis , de vendicione defuncti Godini . Quam venditionem garantient fratres Vallis Lucentis dictis Templariis quantum debebunt tali condicione : ut nec Templarii hac occasione illius possessionis aliquam habeant iusticiam vel iuridicionem vel consuetudinem in rebus monachorum , nec monachi in illa possessione aliquid iuris habeant aut iusticie . Reliqua pars possessionis , que est de venditione defuncti Godini , remanet libere et pacifice fratribus Vallis Lucentis , excepto quod pecora Templariorum et hominum eorum de Coloors habebunt pasturam in parte ista sicut in predictis nemoribus . Si forestarius vel mandatum abbatis consecutus fuerit aliquem de nemoribus monachorum portantem vel ducentem , capere poterit vadium eius in terra , in viis et nemoribus predictarum granchiarum secundum consuetudinem patrie . Si autem in terris , viis vel villa Templariorum fuerit consecutus eum , in curia eorum ius suum poterunt repetere si voluerint vel ubi debuerint . Aquam de Cerilie ad prata ad aquanda conversi non poterunt , ab alveo suo abducere , nec retinere , nisi tantum a vespere Sabbatorum usque ad sequens matutinum diei Lune , ab introitu Marcii usque ad finem Maii . Ut autem hec omnia perpetuam habeant firmitatem , salvis cartis monachorum et Templariorum , preter capitula que hic excepta inveniuntur , presens scriptum sigillis nostris confirmari fecimus . Actum anno Gratie Mo CCo Quintodecimo .